ኬንያና ሶማሊያ ልዩነታቸውን በዲፕሎማሲያዊ ድርድር ለመፍታት ተስማሙ
ኬንያና ሶማሊያ ልዩነታቸውን በዲፕሎማሲያዊ ድርድር ለመፍታት መስማማታቸው ተገለጸ፡፡በጠቅላይ ሚኒስትር ዶክተር አብይ አህመድ አደራዳሪነት የኬንያ ፕሬዝዳንት ኡሁሩ ኬንያታና የሶማሊያው አቻቸው ሙሐመድ አብዱላሂ የአገራቸውን ልዩነት በዲፕሎማሲያዊ ድርድር ለመፍታት በዛሬው ዕለት ከስምምነት መድረሳቸው ተገልጿል፡፡ትላንት ምሽት የሁለቱን አገራት አለመግባባት ለማሸማገል ወደ ናይሮቢ ያቀኑት ጠቅላይ ሚኒስትር ዶክተር አብይ አህመድ ሁለቱን መሪዎች አስማምተዋል፡፡ፕሬዝዳንት አሁሩ ኬንያታና ፕሬዝዳንት ሙሐመድ አብዱላሂ በቀጣይ ተከታታይ የፊት ለፊት ድርድሮችን በማድረግ በሰላማዊ መንገድ ችግሩን ለመፍታት ይሁንታቸውን ሰጥተዋል፡፡ኬንያና ሶማሊያ በህንድ ውቂያኖስ ውስጥ ባለ የነዳጅ ሀብት በፈጠሩት እሰጥ አገባ የድፕሎማሲ ግንኙነታቸውን እስከማቋረጥ ደርሰው እንደነበር ይታወሳል፡፡ (ኢቢሲ)